Ekonoom Dawie Roodt: Armoede maak meer mense dood as siektes - Solidariteit WêreldSolidariteit Wêreld
Tuis › Nuuskantoor › Ekonoom Dawie Roodt: Armoede maak meer mense dood as siektes
Ekonoom Dawie Roodt: Armoede maak meer mense dood as siektes
Suid-Afrika se verlengde staat van inperking gaan ongelooflike armoede teweeg bring en daarmee saam meer sterftes as wat die Covid-19-pandemie kan veroorsaak. Dit is die mening van Dawie Roodt, hoofekonoom van die Efficient Groep.
Op 16 April was dag 21 van die aanvanklike inperkingstydperk in Suid-Afrika, wat pres. Ramaphosa egter met ʼn verdere twee weke verleng het.
“ʼn Mens moet die vraag vra of die huidige verlenging van die nasionale inperking wel meer lewens gaan red as wat die armoede wat as gevolg van ʼn dooie ekonomie ontstaan mense gaan doodmaak. Dit ly geen twyfel nie dat armoede baie meer mense doodmaak as al die siektes saamgevoeg,” meen Roodt.
Aangesien ons (en die ekonomie) al vir drie weke ingeperk is en met twee (of meer) weke om te gaan, gaan armoede aansienlik toeneem. Hier is ʼn paar van die Efficient Groep se (voortdurend veranderende) beramings:
ʼn BBP-inkrimping van ongeveer 7%,
ʼn Fiskale tekort: BBP 12%,
ʼn Onderinvordering van R200 tot R300 miljard in staatsinkomste op die begrote inkomste
Staatskuld wat 80% van BBP in twee jaar oorskry
Meer as een miljoen werkgeleenthede wat verlore gaan raak
‘n Daling in die lewensverwagting en meer sosiale en politieke spanning
Volgens Roodt dui al hierdie statistieke op een ding, naamlik dat die inkomste van die gemiddelde Suid-Afrikaner waarskynlik met 10% gaan daal. Sommige mense sal al hul inkomste verloor en ander gaan die helfte verloor.
“Ondanks hierdie werklike en haglike moontlikhede, is daar sommige mense wat steeds redeneer dat ekonome harteloos is en geld voor lewens plaas. Dit is egter nie waar nie. ‘n Gesonde ekonomie huisves gesonde burgers. Die gesondheid van ‘n land is gelykstaande aan die rykdom van sy nasionale ekonomie,” meen Roodt.
Daar is egter hoop vir mooi verskynsels wat uit ʼn ramp gebore word.
Kyk gerus na die volledige onderhoud met Dawie Roodt: